Verkeersbeampte skiet taxibestuurder glo doodArgieffoto ’n Vrystaatse verkeersbeampte het Maandag na bewering ’n taxibestuurder in Bloemfontein doodgeskiet nadat die beampte verkeersreëls probeer afdwing het. Kol. Thandi Mbambo, woordvoerder van die polisie, sê in ’n verklaring die beampte het probeer om die bestuurder van ’n taxi in die stad se sakesentrum af te trek, toe ’n skermutseling tussen die twee partye ontstaan het. Volgens Mbambo het die taxibestuurder glo tydens die skermutseling ’n mes uit die taxi gepluk en probeer om die beampte te steek waarna dié ’n skoot afgevuur en die taxibestuurder noodlottig gewond het. Die taxibestuurder is op die toneel dood verklaar. Volgens Mbambo word die verkeersbeampte van moord aangekla.